Ο κανονισμός (ΕΕ) 2019/1239 εισαγάγει ένα διαλειτουργικό ευρωπαϊκό περιβάλλον ναυτιλιακής ενιαίας θυρίδας (EMSWe) με εναρμονισμένες διεπαφές1, προκειμένου να απλοποιηθούν οι υποχρεώσεις υποβολής εκθέσεων2 για τα πλοία κατά τον κατάπλου, την παραμονή σε λιμένες της Ευρωπαϊκής Ένωσης (ΕΕ) και τον απόπλου από αυτούς. Αποσκοπεί στη βελτίωση της ανταγωνιστικότητας και της αποδοτικότητας του τομέα των θαλάσσιων ευρωπαϊκών μεταφορών μέσω της μείωσης του διοικητικού φόρτου, και μέσω της δημιουργίας ψηφιακών συστατικών και υπηρεσιών για την εναρμόνιση των υφιστάμενων εθνικών συστημάτων και για τη μείωση της γραφειοκρατίας. Το EMSWe αποτελεί το νομικό και τεχνικό πλαίσιο για την ηλεκτρονική διαβίβαση πληροφοριών σχετικά με τις υποχρεώσεις υποβολής δηλώσεων για ελλιμενισμούς στην ΕΕ. Πρόκειται για δίκτυο εθνικών ναυτιλιακών ενιαίων θυρίδων3 με εναρμονισμένες διεπαφές υποβολής δηλώσεων και περιλαμβάνει ανταλλαγές δεδομένων μέσω του SafeSeaNet και άλλων συστημάτων, μαζί με υπηρεσίες για: τη διαχείριση του μητρώου χρηστών και πρόσβασης, την κοινή υπηρεσία απεύθυνσης, τη βάση δεδομένων πλοίων EMSWe, την κοινή βάση δεδομένων θέσης, την κοινή βάση δεδομένων επικίνδυνων υλικών, τη βάση δεδομένων για την υγειονομική κατάσταση στα πλοία. Ο κανονισμός διατηρεί τις υφιστάμενες εθνικές ναυτιλιακές ενιαίες θυρίδες σε κάθε κράτος μέλος της ΕΕ, ως βάση για ένα τεχνολογικά ουδέτερο και διαλειτουργικό EMSWe. Ανατίθεται στην Ευρωπαϊκή Επιτροπή η εξουσία να εκδίδει κατ’ εξουσιοδότηση πράξεις για τη σύσταση ενός νέου κοινού συνόλου δεδομένων EMSWe, που θα προσαρμόζει και θα ενσωματώνει τις πιο σχετικές απαιτήσεις στην υφιστάμενη εθνική ή ενωσιακή νομοθεσία. Τα κράτη μέλη της ΕΕ οφείλουν να κοινοποιούν στην Επιτροπή κάθε υποχρέωση ή απαίτηση υποβολής δηλώσεων που απορρέει από την εθνική νομοθεσία, καθώς και τα στοιχεία δεδομένων που επιθυμούν να συμπεριληφθούν στο σύνολο δεδομένων EMSWe. Ο κατ’ εξουσιοδότηση κανονισμός (ΕΕ) 2023/205 συμπληρώνει τον κανονισμό (ΕΕ) 2019/1239, δημιουργώντας ένα νέο παράρτημα Ι, όπου συγκεντρώνονται όλες οι πληροφορίες που πρέπει να παρέχει ένα πλοίο κατά την επίσκεψή του σε λιμένα. Αυτό επιτρέπει την αποτελεσματικότερη ανταλλαγή και επαναχρησιμοποίηση δεδομένων, μειώνει τον διοικητικό φόρτο για τους διασαφιστές και βελτιώνει την ανταλλαγή δεδομένων μεταξύ εθνικών αρχών. Ο κατ’ εξουσιοδότηση κανονισμός θεσπίζει επίσης το σύνολο δεδομένων EMSWe, το οποίο προβλέπεται στο άρθρο 3 του κανονισμού (ΕΕ) 2019/1239 σε ένα νέο παράρτημα ΙΙ. Αυτό λαμβάνει υπόψη τις υφιστάμενες υποχρεώσεις υποβολής εκθέσεων που έχουν θεσπιστεί σε επίπεδο ΕΕ, διεθνές και εθνικό επίπεδο. Η Επιτροπή θα εκδώσει εκτελεστικές πράξεις προκειμένου να καθοριστούν οι λειτουργικές και τεχνικές προδιαγραφές για το δομοστοιχείο εναρμονισμένης διεπαφής υποβολής δηλώσεων για τις εθνικές ναυτιλιακές ενιαίες θυρίδες, με σκοπό οι προδιαγραφές αυτές να είναι διαλειτουργικές με τις διαφορετικές τεχνολογίες και τα διαφορετικά συστήματα υποβολής δηλώσεων των χρηστών. Ο εκτελεστικός κανονισμός (ΕΕ) 2023/204 καθορίζει ορισμένες κοινές προδιαγραφές για τα εθνικά ενιαία παράθυρα για τις θαλάσσιες μεταφορές. Οι προδιαγραφές για το δομοστοιχείο εναρμονισμένης διεπαφής υποβολής δηλώσεων και για το σύστημα διαχείρισης μητρώου χρηστών και πρόσβασης καθορίζονται στον εκτελεστικό κανονισμό (ΕΕ) 2023/2790. H σύμβαση περί Διευκολύνσεως της Διεθνούς Ναυτιλιακής Κινήσεως προβλέπει ότι οι δημόσιες αρχές πρέπει σε κάθε περίπτωση να απαιτούν να δηλώνονται μόνο ουσιώδεις πληροφορίες και να τηρούν τον ελάχιστο δυνατό αριθμό στοιχείων. Δυνάμει του κανονισμού, τα κράτη μέλη της ΕΕ πρέπει να διασφαλίζουν ότι ζητείται από τους κυβερνήτες πλοίων να παράσχουν τις πληροφορίες μόνον άπαξ ανά ελλιμενισμό, και ότι τα σχετικά παρεχόμενα δεδομένα διατηρούνται για επαναχρησιμοποίηση. Ως επί μέρους στοιχεία του EMSWA, η Επιτροπή δημιουργεί: κοινό σύστημα διαχείρισης μητρώου χρηστών και πρόσβασης για τους διασαφιστές και τους παρόχους υπηρεσιών δεδομένων, σε περιπτώσεις που απαιτείται επαλήθευση ταυτότητας· πρόσθετη και προαιρετική κοινή υπηρεσία απεύθυνσης, υπό την προϋπόθεση ότι το εναρμονισμένο δομοστοιχείο διεπαφής υποβολής δηλώσεων έχει τεθεί σε πλήρη εφαρμογή· βάση δεδομένων πλοίων που περιέχει κατάλογο στοιχείων ταυτοποίησης και χαρακτηριστικών των πλοίων, μαζί με αρχεία σχετικά με τις εξαιρέσεις από την υποβολή δηλώσεων από τα πλοία· κοινή βάση δεδομένων θέσης που περιέχει κατάλογο αναφοράς κωδικών θέσης και κωδικούς λιμενικών εγκαταστάσεων όπως έχουν καταχωρισθεί στο διεθνές ολοκληρωμένο πληροφοριακό σύστημα ναυσιπλοΐας του Διεθνούς Ναυτιλιακού Οργανισμού· κοινή βάση δεδομένων επικίνδυνων υλικών που περιέχει κατάλογο των επικίνδυνων και ρυπογόνων εμπορευμάτων τα οποία πρέπει να κοινοποιούνται· κοινή βάση δεδομένων για την υγειονομική κατάσταση στα πλοία η οποία μπορεί να λαμβάνει και να αποθηκεύει δεδομένα σχετικά με το ναυτιλιακό δηλωτικό υγείας· πολυετές σχέδιο εφαρμογής, το οποίο αναθεωρείται σε ετήσια βάση. Η Επιτροπή εγκρίνει και αναθεωρεί σε ετήσια βάση, κατόπιν κατάλληλης διαβούλευσης των εμπειρογνωμόνων των κρατών μελών, πολυετές σχέδιο εφαρμογής. Κάθε κράτος μέλος της ΕΕ καθορίζει μια αρμόδια εθνική αρχή με σαφή νομική εντολή για να ενεργεί ως εθνικός συντονιστής για το EMSWe. Ο κανονισμός δεν εμποδίζει την ανταλλαγή πληροφοριών μεταξύ τελωνειακών αρχών, ή μεταξύ τελωνειακών αρχών και επιχειρήσεων, που χρησιμοποιούν τις τεχνικές ηλεκτρονικής επεξεργασίας δεδομένων που αναφέρονται στον κανονισμό (ΕΕ) αριθ. 952/2013 για τον ενωσιακό τελωνειακό κώδικα (βλέπε σύνοψη). Ο κανονισμός (ΕΕ) 2019/1239 καταργεί την οδηγία 2010/65/ΕΕ (βλέπε σύνοψη) από τις .